以蒋永仲畫雙松爲故人壽
作者：程俱
朝代：宋

paragraphs: 青松千歲姿，擢質萬仞岡。
霜根初茁秀，氣已凌千章。
去天尺五地，雨露先衆芳。
晨光爲膏沐，鬛鬛傾扶桑。
故應神物護，茂葉成深蒼。
爾來向三紀，已作拏雲驤。
豈惟蔽牛馬，固已中棟梁。
上有參天枝，下有延年肪。
蒼蔭被草木，皆爲芝木香。
衆鳥不敢巢，或來孤鳳凰。
會當回萬牛，一柱來明堂。
却顧冰澗底，歲寒永相望。